31995R1643
L 156/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1643/95 AL CONSILIULUI
din 29 iunie 1995
de modificare a Regulamentului (CE) nr. 2062/94 privind înființarea Agenției Europene pentru Sănătate și Securitate în Muncă
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 235 al acestuia,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social (2),
întrucât se impune modificarea structurii Consiliului de Administrație al Agenției Europene pentru Sănătate și Securitate în Muncă în vederea reprezentării organizațiilor patronale și ale lucrătorilor;
întrucât se impune ajustarea structurii Consiliului de Administrație menționat ca urmare a aderării Austriei, Finlandei și Suediei;
întrucât se impune, prin urmare, modificarea Regulamentului (CE) nr. 2062/94 al Consiliului din 18 iulie 1994 privind înființarea Agenției Europene pentru Securitate și Sănătate în Muncă (3);
întrucât tratatul nu prevede, pentru adoptarea prezentului regulament, alte atribuții în afara celor prevăzute la articolul 235,
ADOPTĂ PREZENTUL REGULAMENT:
Articolul 1
Prin prezentul regulament se modifică Regulamentul (CE) nr. 2062/94 după cum urmează:
1.
La articolul 4 alineatul (2) primul paragraf, cuvintele „din prezentul regulament” se înlocuiesc cu „din Regulamentul (CE) nr. 1643/95”.
2.
Articolul 8 se înlocuiește cu următorul text:
„Articolul 8
Consiliul de Administrație
(1) Agenția are un Consiliu de Administrație format din 48 de membri, dintre care:
(a)
cincisprezece membri reprezintă guvernele statelor membre;
(b)
cincisprezece membri reprezintă organizațiile patronale;
(c)
cincisprezece membri reprezintă organizațiile lucrătorilor;
(d)
trei membri reprezintă Comisia.
(2) Membrii menționați la alineatul (1) literele (a)-(c) sunt numiți de Consiliu, fiind numit câte un membru pentru fiecare stat membru și pentru fiecare dintre categoriile menționate mai sus.
Membrii menționați la alineatul (1) literele (b) și (c) sunt numiți, câte un membru pentru fiecare stat membru și pentru fiecare din categoriile menționate, dintre membrii și membrii supleanți care reprezintă organizațiile patronale și ale lucrătorilor în Comitetul consultativ pe probleme de securitate, igienă și protecția sănătății la locul de muncă, constituit prin Decizia 74/325/CEE (4), la propunerea grupurilor de membri și membri supleanți ai Comitetului.
În același timp, Consiliul numește, în condiții similare celor aplicate în cazul unui membru titular, un membru supleant care să participe la ședințele Consiliului de Administrație doar în cazul absenței membrului sau conform dispozițiilor procedurale.
Comisia numește membrii și membrii supleanți care o reprezintă.
(3) Membrii Consiliului de Administrație sunt numiți pentru un mandat de trei ani. Mandatul poate fi reînnoit.
La expirarea mandatului sau în caz de demisie, membrii rămân în funcție până la reînnoirea mandatului sau până la înlocuire.
(4) Consiliul de Administrație alege un președinte și trei vicepreședinți dintre membrii săi, pentru o perioadă de un an.
(5) Președintele convoacă Consiliul de Administrație de două ori pe an și la cererea a cel puțin jumătate din membrii acestuia.
(6) Deciziile Consiliului de Administrație se iau cu o majoritate de două treimi din voturi.
Membrii menționați la alineatul (1) litera (a) dispun de două voturi fiecare.
Membrii menționați la alineatul (1) literele (b) - (d) dispun de un vot fiecare.
Membrii supleanți nu au drept de vot decât în absența titularului.
(7) Președintele Consiliului de Administrație și Directorul Fundației europene pentru îmbunătățirea condițiilor de viață și muncă pot participa la ședințele Consiliului de Administrație în calitate de observatori.
(8) Consiliul de Administrație adopta procedura de funcționare, care intră în vigoare după avizul Comisiei și aprobarea de către Consiliu.
(3)
La articolul 10 alineatul (1) al patrulea paragraf, cuvintele „din prezentul regulament” se înlocuiesc cu „din Regulamentul (CE) nr. 1643/95”.
Articolul 2
Prezentul regulament intră în vigoare în termen de trei zile de la publicarea sa în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 29 iunie 1995.